बठिंडा जेल में 105 डिग्री बुखार चढ़ा; फरीदकोट मेडिकल कॉलेज में भर्ती कराया गया
Sidhu Moosewala Murder Case - Main Suspect Gangster Lawrence Bishnoi Contracts Dengue. सिद्धू मूसेवाला हत्याकांड के मुख्य आरोपी गैंगस्टर लॉरेंस बिश्नोई को डेंगू हो गया है। देर रात जेल में तबीयत बिगड़ने के बाद उसे फरीदकोट के सरकारी मेडिकल कॉलेज में दाखिल किया गया।
सिद्धू मूसेवाला हत्याकांड के मुख्य आरोपी गैंगस्टर लॉरेंस बिश्नोई को डेंगू हो गया है। देर रात जेल में तबीयत बिगड़ने के बाद उसे फरीदकोट के सरकारी मेडिकल कॉलेज में दाखिल किया गया। जहां डॉक्टर्स की चुनी हुई टीम ही उसके आसपास है और इलाज शुरू कर दिया गया है। अस्पताल से जारी बयान के अनुसार जिस समय उसे शिफ्ट किया गया, बुखार 105 डिग्री था।
मिली जानकारी के अनुसार, लॉरेंस को बीते कुछ दिन से बुखार था। बुखार कंट्रोल में नहीं आ रहा था। सोमवार रात अचानक उसकी तबीयत ज्यादा बिगड़ गई। उसे 105 डिग्री बुखार था। जिसके बाद जेल अस्पताल की तरफ से फरीदकोट मेडिकल कॉलेज अस्पताल में रेफर किया गया।
उसके कुछ टेस्ट हुए। जिसके बाद उसे अलग कमरे में रखा गया। ब्लड टेस्ट रिपोर्ट्स आने के बाद पता चला है कि लॉरेंस को डेंगू हो गया है। फिलहाल लॉरेंस के आसपास सुरक्षा कड़ी की गई है। उसे जान से मारने की धमकियों के बाद पुलिस रिस्क नहीं लेना चाहती और चुनिंदा लोगों को ही उसके आसपास आने की इजाजत है।
सेहत में हो रहा तेजी से सुधार
अस्पताल प्रशासन ने लॉरेंस की सेहत को लेकर बयान भी जारी किया है। जिसमें बताया गया है कि उसे मध्यरात्रि तकरीबन 12 बजे अस्पताल लाया गया था। उसे 105 डिग्री बुखार था। खून के सैंपल लिए गए थे। जांच में पता चला कि उसे डेंगू है। उसका इलाज शुरू किया गया है और सेहत में तेजी से सुधार देखने को मिल रहा है।
बीते माह दिल्ली से किया गया शिफ्ट
लॉरेंस को बीते माह ही दिल्ली से बठिंडा जेल में शिफ्ट किया गया था। NIA और फिर गुजरात की पुलिस उससे पूछताछ के लिए साथ ले गई थी। दिल्ली में होते हुए उसे जान से मारने के इनपुट्स मिले। जिसके बाद दिल्ली जेल प्रशासन ने उसे दोबारा पंजाब की बठिंडा जेल भेजने के लिए कोर्ट में एप्लीकेशन दाखिल की थी। रिमांड खत्म होने के बाद बीते माह उसे बठिंडा जेल में शिफ्ट कर दिया गया था।
सिद्धू मूसेवाला हत्याकांड का मुख्य आरोपी
पंजाब के सिंगर सिद्धू मूसेवाला हत्याकांड में लॉरेंस बिश्नोई मुख्य आरोपी है। लॉरेंस के कहने पर ही सिद्धू मूसेवाला की हत्या करने की प्लानिंग की गई। जिसमें विदेश में बैठे गोल्डी बराड़ और जेल में ही बंद जग्गू भगवानपुरिया ने साथ दिया।